TSIR DUENUM
Ɔkwan Pa a Wɔfa Do Som Nyankopɔn
1. Woana na ɔsɛ dɛ ɔkyerɛ hɛn ɔkwan pa a ɔsɛ dɛ yɛfa do som Nyankopɔn?
ƆSOM ahorow pii na wɔkã dɛ wɔkyerɛkyerɛ Nyankopɔn no ho nokwasɛm. Naaso iyi runntum nnyɛ nokwar, osiandɛ dza ɔsom ahorow no kyerɛkyerɛ fa nyia Nyankopɔn yɛ, nye mbrɛ ɔsɛ dɛ yɛsom no no ho no nnhyia koraa. Yebesi dɛn ehu ɔkwan pa a ɔsɛ dɛ yɛfa do som Nyankopɔn? Jehovah nkotsee nye obi a obotum akyerɛ hɛn mbrɛ ɔsɛ dɛ yɛsom no.
2. Ibesi dɛn ehu ɔkwan pa a ɔsɛ dɛ efa do som Nyankopɔn?
2 Jehovah ama hɛn Bible no mbrɛ ɔbɛyɛ a yebotum ehu ɔkwan pa a ɔsɛ dɛ yɛfa do som no. Dɛm ntsi ɔsɛ dɛ isũa Bible no. Osiandɛ Jehovah dwen wo ho papaapa ntsi, ɔbɔboa wo ma eenya ne nkyerɛkyerɛ do mfaso.—Isaiah 48:17.
3. Ebɛnadze na Nyankopɔn pɛ dɛ yɛyɛ?
3 Nyimpa binom kã dɛ Nyankopɔn gye ɔsom nyina to mu. Naaso, nnyɛ dɛm na Jesus kyerɛɛ hɛn. Ɔkãa dɛ: “Nnyɛ obiara a ɔse me dɛ, Ewuradze, Ewuradze, na ɔbɔkɔ sor ahenman no mu; na nyia ɔbɛyɛ m’Egya a ɔwɔ sor no ne pɛ a.” Ntsi, ohia dɛ yehu Nyankopɔn ne pɛ na yɛyɛ. Iyi yɛ enyibersɛm, osiandɛ Jesus dze hɔn a wɔnnyɛ setsie mma Nyankopɔn no totoo ‘hɔn a wɔyɛ emumuyɛ’ ho.—Matthew 7:21-23.
4. Ebɛnadze na Jesus kãe wɔ Nyankopɔn ne pɛ a yɛbɛyɛ ho?
4 Jesus ama yɛatse hɛnho ase dɛ, yebehyia nsɛndzendzen ber a yɛpɛ dɛ yɛyɛ Nyankopɔn ne pɛ no. Ɔkãa dɛ: “Hom nhɛn abow tseaba no mu, na abow a ɔtsɛw, na ɔkwan a ɔyɛ tɛtɛr nye dza wɔdze kɔ sɛɛ mu, na piinara wɔ hɔ a wɔfa mu. Na abow a ɔyɛ tseaba na ɔkwan a ɔyɛ heaheaba no nye dza wɔdze kɔ nkwa mu, na kumaabi na wohu.” (Matthew 7:13, 14) Ɔkwan heaheaba no, anaa ɔkwan pa a wɔfa do som Nyankopɔn no, kɔ onnyiewiei nkwa mu. Ɔkwan tɛtɛr no, anaa ɔkwan a ɔnnyɛ papa a wɔfa do som Nyankopɔn no, kɔ owu mu. Naaso, Jehovah mmpɛ dɛ obiara bowu. Dɛm ntsi, ɔdze hokwan no ma obiara dɛ onsũa no ho adze.—2 Peter 3:9.
ƆKWAN PA A WƆFA DO SOM NYANKOPƆN
5. Yebesi dɛn ehu hɔn a wɔrosom Nyankopɔn wɔ ɔkwan pa do no?
5 Jesus kãa dɛ yebotum ehu hɔn a wɔsom Nyankopɔn wɔ ɔkwan pa do no. Yehu iyi dze nam hɔn gyedzi nye hɔn ndzeyɛɛ a yebosusu ho no do. Ɔkãa dɛ: “Hɔn aba na hom dze bohu hɔn.” Afei, ɔdze kãa ho dɛ: “Dua pa ɔsow aba pa.” (Matthew 7:16, 17) Iyi nnkyerɛ dɛ hɔn a wɔsom Nyankopɔn yɛ nkorɔfo a wodzi mu. Naaso aber nyina no, Nyankopɔn no nkowaa bɔ mbɔdzen dɛ wɔbɛyɛ dza ɔtsen. Afei, yɛbɔhwɛ dza ɔbɔboa hɛn ma yeehu hɔn a wɔrosom Nyankopɔn wɔ ɔkwan pa do no.
6, 7. Ebɛnadze ntsi na nokwar som nkyerɛkyerɛ gyina Bible no do? Ebɛnadze na Jesus no nhwɛdo no ma yehu?
6 Ɔsɛ dɛ yɛdze hɛn nkyerɛkyerɛ gyina Bible no do. Bible no kã dɛ: “Kyerɛwsɛm biara fi Nyame ahom mu, na oye ma nkyerɛkyerɛ, nkaenyim, ntsẽa, nye tsenenee mu ntsetsee: na Nyame nyimpa no eedzi mu, woeesiesie no koraa ama edwuma pa biara.” (2 Timothy 3:16, 17) Ɔsomafo Paul kyerɛwee kɛmaa Christianfo dɛ: “Hom gyee Nyankopɔn amandzɛɛ asɛm no wɔ hɛn hɔ no, hom anngye no dɛ nyimpa asɛm, na mbom dɛ Nyankopɔn asɛm dɛ mbrɛ ɔtse so ampa.” (1 Thessalonicafo 2:13) Nokwar som gyina Nyankopɔn n’Asɛm, Bible no, nkotsee do. Onngyina nyimpa nsusui, atsetsesɛm anaa biribi fofor biara do.
7 Nna Jesus ne nkyerɛkyerɛ nyina gyina Nyankopɔn n’Asɛm do. (Kenkan John 17:17.) Ɔtwee adwen sii Kyerɛwnsɛm no do mpɛn pii. (Matthew 4:4, 7, 10) Nyankopɔn no nokwar asomfo dzi Jesus no nhwɛdo ekyir na wɔdze hɔn nkyerɛkyerɛ nyina gyina Bible no do.
8. Ebɛnadze na Jesus kyerɛkyerɛɛ hɛn faa Jehovah a yɛbɔsom no no ho?
8 Ɔsɛ dɛ yɛsom Jehovah nkotsee. Ndwom 83:18 no kã dɛ: “Ɔwo a wo dzin dze JEHOVAH no, ɔwoara nko nye Ɔsorsornyi wɔ asaase nyinara do.” Nna Jesus pɛ dɛ nkorɔfo hu nyia nokwar Nyankopɔn no yɛ. Dɛm ntsi, ɔkyerɛkyerɛɛ nkorɔfo Nyankopɔn ne dzin. (Kenkan John 17:6.) Jesus kãa dɛ: “Sɔr Ewuradze [Jehovah] wo Nyankopɔn, na no nko na som no.” (Matthew 4:10) Ntsi, dɛ Nyankopɔn n’asomfo no, yedzi Jesus no nhwɛdo ekyir. Jehovah nkotsee na yɛsom no, yɛdze ne dzin no dzi dwuma na yɛkyerɛkyerɛ nkorɔfo Nyankopɔn ne dzin nye dza ɔbɛyɛ ama hɛn.
9, 10. Ebɛn kwan do na yɛda ɔdɔ edzi kyerɛ hɛnho?
9 Ɔsɛ dɛ yenya ɔdɔ mapa ma hɛnho. Jesus kyerɛɛ n’esuafo no dɛ wɔndodɔ hɔnho nkorkor. (Kenkan John 13:35.) Ɔmmfa ho beebi a yefi, mbrɛ hɛn amambra tse anaa dɛ yɛyɛ esikafo anaa ehiafo no, ɔsɛ dɛ ɔdɔ a yɛwɔ ma hɛnho no kã hɛn bɔ mu dɛ enuanom. (Colossaefo 3:14) Dɛm ntsi yɛmmfa hɛnho nnhyɛ akodzi mu nnkunkum nkorɔfo. Bible no kã dɛ: “Iyi mu na Nyankopɔn mba nye abɔnsam mba da edzi: obiara a ɔnnyɛ dza ɔtsen nye nyia ɔnndɔ no nua no mmfir Nyankopɔn.” Afei, ɔdze kã ho dɛ: “Yɛndodɔ hɛnho: nnyɛ dɛ Cain a ofir ɔbɔn no mu a okum no nua no.”—1 John 3:10-12; 4:20, 21.
10 Yɛdze hɛn ber, hɛn ahoɔdzen nye hɛn honam afamu ahonyadze boa hɛnho na yɛdze hyɛ hɛnho nkuran so. (Hebrewfo 10:24, 25) ‘Yɛyɛ papa ma nyimpa nyina.’—Galatiafo 6:10.
11. Ebɛnadze ntsi na yɛgye dzi dɛ, Jesus nkotsee na yɛnam no do benya nkwagye?
11 Ɔsɛ dɛ yɛgye dzi dɛ, Jesus nkotsee na yɛnam no do benya nkwagye. Bible no kã dɛ: “Nkwagye nnyi obiara so mu: eso dzin fofor biara nnyi wi yi ase a wɔdze ama wɔ nyimpa mu a otwar dɛ wɔgye hɛn nkwa wɔ mu.” (Ndwuma 4:12) Yesũae wɔ nwoma yi ne Tsir 5 no mu dɛ, Jehovah somaa Jesus baa asaase do dɛ ɔmfa no nkwa mbɛyɛ werdam mma nyimpa asomberɛwfo. (Matthew 20:28) Jehovah eyi Jesus dɛ ondzi asaase do tum dɛ Ɔhen. Iyi ntsi na Bible no ma yehu dɛ, sɛ yɛbɛtsena ase daa a, ɔsɛ dɛ yɛyɛ setsie ma Jesus.—Kenkan John 3:36.
12. Ebɛnadze ntsi na yɛmmfa hɛnho nnhyehyɛ amanyɛsɛm mu?
12 Ɔnnsɛ dɛ yɛdze hɛnho hyehyɛ amanyɛsɛm mu. Jesus ammfa noho annhyɛ amanyɛsɛm mu. Ber a nna woridzi n’asɛm no, ɔkãa kyerɛɛ Pilate a ɔyɛ Romefo ambrado no dɛ: “M’ahendzi mmfi wiadze yi mu.” (Kenkan John 18:36.) Tse dɛ Jesus no, hɛn so yedzi Nyankopɔn no sor Ahendzi no nokwar. Osian dɛm ntsi, ɔmmfa ho beebiara a yɛtse no, yɛmmfa hɛnho nnhyehyɛ amanyɛsɛm mu. Naaso, Bible hyɛ hɛn dɛ, yɛmbrɛ hɛnho adze mma “etum a ɔkrɔn” no, kyerɛ dɛ aban ahorow no. (Romefo 13:1) Yedzi ɔman a yɛtse mu no ne mbra do. Naaso, sɛ ɔman no ne mbra nnye Nyankopɔn ne mbra nnhyia a, yesuasua asomafo no a wɔkãa dɛ: “Otwar dɛ yetsie Nyankopɔn asɛm mbom kyɛn nyimpa dze.”—Ndwuma 5:29; Mark 12:17.
13. Ebɛn asɛm na yɛkã fa Nyankopɔn n’Ahendzi no ho?
13 Yɛgye dzi dɛ Nyankopɔn n’Ahendzi no nye wiadze haw ahorow no ano edur kortsee. Jesus kãa dɛ, wɔbɛkã “ahenman ho asɛmpa” no wɔ wiadze nyinara. (Kenkan Matthew 24:14.) Dza Nyankopɔn n’Ahendzi no bɛyɛ ama hɛn no, nyimpa aban biara nnyi hɔ a obotum ayɛ ama hɛn. (Ndwom 146:3) Jesus kyerɛɛ hɛn dɛ yɛmbɔ Nyankopɔn n’Ahendzi no ho mpaa ber a ɔkãa dɛ: “W’ahendzi mbra, wɔnyɛ wo pɛ wɔ asaase do dɛ ɔsor.” (Matthew 6:10) Bible no ma yehu dɛ, Nyankopɔn n’Ahendzi no bɛsɛɛ nyimpa aban nyina na ‘ɔnodze obegyina daa.’—Daniel 2:44.
14. Woananom na egye dzi dɛ wɔsom Nyankopɔn wɔ ɔkwan pa do?
14 Aber a esũa dɛm nsɛntsitsir yi ewie no, bisa woho dɛ: ‘Woananom na wɔdze hɔn nkyerɛkyerɛ gyina Bible no do? Woananom na wɔkã Nyankopɔn ne dzin ho asɛm kyerɛ afofor? Woananom na wɔda ɔdɔ mapa edzi kyerɛ hɔnho nkorkor na wɔgye dzi dɛ, Nyankopɔn somaa Jesus dɛ ɔmbɛgye hɛn nkwa? Woananom na wɔmmfa hɔnho nnhyehyɛ amanyɛsɛm mu? Woananom na wɔkã dɛ Nyankopɔn n’Ahendzi no nkotsee na obotum edzi hɛn haw ahorow ho dwuma?’ Ɔyɛ Jehovah Adasefo nkotsee.—Isaiah 43:10-12.
EBƐNADZE NA EBƐYƐ?
15. Sɛ yɛpɛ dɛ Nyankopɔn gye hɛn som to mu a, ebɛnadze na ɔsɛ dɛ yɛyɛ?
15 Gye a yɛbɛgye edzi kɛkɛ dɛ Nyankopɔn wɔ hɔ no ara nndɔɔ sõ. Mbɔnsam mpo gye dzi dɛ Nyankopɔn wɔ hɔ, naaso wɔnnyɛ setsie mma no. (James 2:19) Sɛ yɛpɛ dɛ Nyankopɔn gye hɛn som to mu a, ɔnnsɛ dɛ yɛgye dzi kɛkɛ dɛ ɔwɔ hɔ, na mbom ɔsɛ dɛ yɛyɛ ne pɛ so.
16. Ebɛnadze ntsi na ɔsɛ dɛ yɛtwe hɛnho fi ator som ho?
16 Sɛ Nyankopɔn bɛgye hɛn som ato mu a, ɔsɛ dɛ yɛtwe hɛnho fi ator som ho. Nkɔnhyɛnyi Isaiah kyerɛɛw dɛ: “Hom mfi no mu nkɔ; hom ho ntsew.” (Isaiah 52:11; 2 Corinthfo 6:17) Dɛm ntsi na ɔsɛ dɛ yɛtwe hɛnho fi biribiara a ɔnye ator som wɔ biribi yɛ no ho no.
17, 18. Wɔkã “BABYLON KƐSE” a, ɔkyerɛ dɛn; ebɛnadze ntsi na ɔsɛ dɛ yɛyɛ ntsɛm fi no mu?
17 Ebɛnadze nye ator som? Ɔyɛ ɔsom biara a ɔkyerɛkyerɛ nkorɔfo ma wɔsom Nyankopɔn wɔ kwan a ɔnnye n’Asɛm nnhyia do. Bible no frɛ ator som nyina “BABYLON KƐSE.” (Nyikyerɛ 17:5) Ebɛnadze ntsi a? Wɔ Noah Nsuyirii no ekyir no, ator som nkyerɛkyerɛ pii hyɛɛ ase wɔ Babylon kurow no mu. Dɛm ator nkyerɛkyerɛ ahorow no tahyee asaase nyinara do. Dɛ nhwɛdo no, nna nkorɔfo a wɔtse Babylon no som baasakor enyame ahorow. Ndɛ so, ɔsom ahorow pii kyerɛkyerɛ dɛ, Nyankopɔn yɛ Baasakor. Naaso, Bible no kyerɛkyerɛ mu pefee dɛ, nokwar Nyankopɔn kor pɛr na ɔwɔ hɔ. Ne dzin dze Jehovah na ne Ba nye Jesus. (John 17:3) Bio so, nna nkorɔfo a wɔtse Babylon no gye dzi dɛ, biribi hyɛ nyimpa mu a ɔkɔ do tsena ase wɔ nyimpa no wu ekyir na wobotum ayɛ dɛm adze no ayaayaadze wɔ abɔnsamgyamu. Iyi so yɛ ator.—Hwɛ Nsɛm bi a Wɔakyerɛ Mu 14, 17, nye 18.
18 Nyankopɔn akã ato hɔ dɛ, ɔnnkɛkyɛr koraa wɔbɛsɛɛ ator som nyina. (Nyikyerɛ 18:8) Aso atse siantsir a ɔsɛ dɛ eyɛ ntsɛm fi ator som mu no ase? Jehovah Nyankopɔn pɛ dɛ eyɛ ntsɛm fi ator som mu ansaana wɔaka ekyir.—Nyikyerɛ 18:4.
19. Sɛ isi gyinae dɛ ebɔsom Jehovah a, ebɛn kwan do na ɔbɔhwɛ wo?
19 Sɛ isi gyinae dɛ ebɔtwe woho efi ator som ho na aasom Jehovah a, ibia w’anyɛnkofo anaa w’ebusuafo binom renntse wo ase. Annhwɛ a, wɔbɛma asetsena mu ayɛ dzen ama wo. Naaso, Jehovah rinnyi wo tokyen araa da. Ebɛba abɛkã wiadze nyina enuayɛ kuw bi ho. Dɛm enuayɛ kuw yi yɛ nyimpa ɔpepem pii a wɔwɔ wiadze mfɛndzanan nyina a wɔda ɔdɔ mapa edzi kyerɛ hɔnho. Nkyii so, ibenya enyidado dɛ ebɛtsena ase daa wɔ Nyankopɔn no wiadze fofor no mu. (Mark 10:28-30) Ibia ekyir yi, w’anyɛnkofo anaa w’ebusuafo binom a wɔanntse wo ase dɛ isii gyinae dɛ ebɔsom Jehovah no, bɛba ebosũa Bible no.
20. Ebɛnadze ntsi na ohia dɛ yɛsom Nyankopɔn wɔ ɔkwan pa do?
20 Ɔnnkɛkyɛr koraa, Nyankopɔn beyi emumuyɛsɛm nyina efi hɔ na n’Ahendzi no bedzi asaase nyina do tum. (2 Peter 3:9, 13) Ɔbɛyɛ ber a ɔyɛ enyigye ampa! Obiara bɔsom Jehovah wɔ kwan a Jehovah pɛ dɛ yɛfa do som no no do. Ntsi, ohia paa dɛ isi gyinae ndɛ dɛ ebɔsom Nyankopɔn wɔ ɔkwan pa do.
hau_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn ewe_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn